b"\n_START_ARTICLE_\nBengal Subah\n_START_SECTION_\nHist\xc3\xb2ria\n_START_PARAGRAPH_\nDespr\xc3\xa9s de la derrota del sult\xc3\xa0 de Bengala, l'expansionista Dawud Khan Kararani, a Rajmahal el 1576, el Padixah (emperador) mogol Akbar el Gran va anunciar la creaci\xc3\xb3 de Bengala com una de les dotze subah (prov\xc3\xadncies principals) originals, fent frontera amb les subahs de Bihar i Orissa, aix\xc3\xad com amb Birm\xc3\xa0nia._NEWLINE_Cap al segle XVII, els mogols havien eliminat l'oposici\xc3\xb3 dels terratinents Baro-Bhuyan, entre els quals destacava principalment Isa Khan. Aix\xc3\xad, Bengala va quedar integrada en un poder\xc3\xb3s i pr\xc3\xb2sper imperi, i que tamb\xc3\xa9 destacava per una pol\xc3\xadtica imperial de governs plurals. Els mogols van construir una nova metr\xc3\xb2poli imperial a Dhaka a partir del 1610, amb fortificacions molt desenvolupades, jardins, tombes, palaus i mesquites. Dhaka seria la capital mogol de Bengala durant 75 anys. La ciutat va ser reanomenada en honor de l'emperador Jahangir. Dhaka va convertir-se en la capital comercial de l'imperi Mogol, principalment a conseq\xc3\xbc\xc3\xa8ncia del fet que era el centre des d'on s'exportava el principal b\xc3\xa9 de l'imperi: els teixits de cot\xc3\xb3 de mussolina._NEWLINE_La conquesta mogol de Chittagong, el 1666, va derrotar el regne d'Arakan (birm\xc3\xa0), restablint el control bengal\xc3\xad de la ciutat portu\xc3\xa0ria, la qual van reanomenar com Islamabad. La regi\xc3\xb3 fronterera de Chittagong Hill Tracts va convertir-se aix\xc3\xad en un estat tributari de la Bengala mogol, i es va signar un tractat amb el poble cercle chakma el 1713._NEWLINE_Entre el 1576 i el 1717, Bengala va estar governada per un Subedar (governador imperial) mogol. Normalment aquesta figura era ocupada per un membre de la fam\xc3\xadlia imperial. El virrei pr\xc3\xadncep Xa Shuja era el fill de l'emperador Xa Jahan. Durant els combats que van sorgir durant el proc\xc3\xa9s de successi\xc3\xb3 amb els seus germans, els pr\xc3\xadnceps Aurangazeb, Dara Shukoh i Murad Bakhsh, el pr\xc3\xadncep Shuja es va proclamar a si mateix emperador mogol a Bengala. No obstant, m\xc3\xa9s tard seria derrotat pels ex\xc3\xa8rcits d'Aurangazeb. Shuja va fugiar al regne d'Arakan, on ell i tota la seva fam\xc3\xadlia van ser assassinats per ordre del rei a Mrauk U. Shaista Khan va ser un virrei molt influent durant el regnat d'Aurangazeb. Va consolidar el control mogol sobre l'est de Bengala. El pr\xc3\xadncep Muh\xc3\xa0mmad Azam Xah, que tamb\xc3\xa9 va ser virrei de Bengala, va estar instal\xc2\xb7lat al tron mogol durant quatre mesos el 1707. El virrei Ibrahim Khan II va donar permisos als comerciants anglesos i francesos per realitzar activitats comercials a Bengala. El darrer virrei, el pr\xc3\xadncep Azim-us-Shan, va donar permisos per l'establiment de la Companyia Brit\xc3\xa0nica de les \xc3\x8dndies Orientals a Fort William, a Calcuta; de la Companyia Francesa de les \xc3\x8dndies Orientals a Fort Orleans, a Chandannagar; i de la Companyia Neerlandesa de les \xc3\x8dndies Orientals a Chinsurah. Durant el mandat d'Azim-us-Shan, el seu primer ministre, Murshid Quli Jafar Khan va destacar com una figura molt poderosa a Bengala, fent-se amb el control de les finances imperials. Quan Azim-us-Shan va ser transferit a Bihar, el 1717 el Tribunal mogol va decidir elevar la posici\xc3\xb3 de primer ministre al t\xc3\xadtol de Nabab de Bengala, de car\xc3\xa0cter hereditari. Khan va fundar una nova capital, Murshidabad, i els seus descendents van constituir la dinastia Nasiri. M\xc3\xa9s tard, el 1740, Alivardi Khan va fundar una nova dinastia. Els nababs van governar sobre un territori que inclo\xc3\xafa Bengala, Bihar i Orissa._NEWLINE_L'autoritat del Tribunal mogol es va desintegrar molt de pressa durant el segle XVIII, just despr\xc3\xa9s de l'aparici\xc3\xb3 de l'Imperi Maratha a l'\xc3\x8dndia, i de les invasions de N\xc3\xa0dir-Xah Afxar de P\xc3\xa8rsia i \xc3\x80hmad Xah Durrani de l'Afganistan. A Bengala, durant aquest per\xc3\xadode les elits van acumular molta riquesa, mentre que els salaris dels treballadors van baixar molt._NEWLINE_Els nababs de Bengala van comen\xc3\xa7ar a realitzar tractats amb diversos poders colonials europeus, incloses companyies estatals del Regne Unit, l'\xc3\x80ustria dels Habsburg, el Regne de Dinamarca i Noruega, el Regne de Fran\xc3\xa7a o la Rep\xc3\xbablica neerlandesa. _NEWLINE_L'Imperi Maratha, de car\xc3\xa0cter hind\xc3\xba, va iniciar un seguit d'assalts brutals contra el pr\xc3\xb2sper estat bengal\xc3\xb3 durant el segle XVIII, col\xc2\xb7laborant en el declivi dels nababs de Bengala. Una d\xc3\xa8cada d'expedicions maratha a Bengala, durant el per\xc3\xadode 1740-1750, va for\xc3\xa7ar al Nabab de Bengala a pagar 1,2 milions de r\xc3\xbapies anualment com a Chauth de Bengala i Bihar als marathas, assegurant-se aix\xc3\xad el comrpom\xc3\xads d'aquests de no envair Bengala mai m\xc3\xa9s. Aquestes expedicions, liderades per Raghuji Bhonsle de Nagpur, tamb\xc3\xa9 van provocar el control De facto, per part dels Maratha, sobre Orissa, la qual va ser formalment incorporada a l'Imperi Maratha el 1752. The Nawab of Bengal also payed Rs. 3.2\xc2\xa0million to the Marathas, towards the arrears of chauth for the preceding years.  Aquest chauth va ser pagat anualment per part del Nabab de Bengala als marathas fins al 1758, moment en qu\xc3\xa8 els brit\xc3\xa0nics van ocupar Bengala._NEWLINE_Cap a finals del segle XVIII, la Companyia Brit\xc3\xa0nica de les \xc3\x8dndies Orientals es va consolidar com el poder militar m\xc3\xa9s rellevant de la regi\xc3\xb3, derrotant a Siraj ud-Daulah, aliat de Fran\xc3\xa1, a la batalla de Plassey, el 1757, principalment gr\xc3\xa0cies a la tra\xc3\xafci\xc3\xb3 d'un dels generals de confian\xc3\xa7a del Nabab, Mir Jafar. Aix\xc3\xad, la companyia va aconseguir control administratiu sobre els dominis del Nabab, inclosa Bengala, Bihar i Orissa. A m\xc3\xa9s, tamb\xc3\xa9 van aconseguir el dret de reclamar els impostos, en nom del Tribunal mogol, despr\xc3\xa9s de la batalla de Buxar, el 1765. Bengala, Bihar i Orissa van passar a formar part de la Presid\xc3\xa8ncia de Bengala, i el 1793 annexades a l'Imperi Brit\xc3\xa0nic. La rebel\xc2\xb7li\xc3\xb3 \xc3\xadndia de 1857 va acabar formalment amb l'autoritat del tribunal mogol, moment en qu\xc3\xa8 el Raj Brit\xc3\xa0nic va substituir el Domini de la Companyia a l'\xc3\x8dndia._NEWLINE_D'altres poders europeus tamb\xc3\xa9 van establir petites col\xc3\xb2nies a l'antic territori mogol de Bengala, inclosa la Companyia Neerlandesa de les \xc3\x8dndies Orientals, amb establiments a la Bengala neerlandesa; establiments colonials francesos a Chandannagar; assentaments colonials danesos a Serampore; i la Companyia d'Ostende de la monarquia dels Habsburg, que va establir-se a Bankipur.\n_START_SECTION_\nReforma agr\xc3\xa0ria\n_START_PARAGRAPH_\nEls mogols van iniciar un important projecte de desenvolupament econ\xc3\xb2mic al delta de Bengala, el qual va transformar les seves caracter\xc3\xadstiques demogr\xc3\xa0fiques. El govern va netejar una gran superf\xc3\xadcie de boscos a la regi\xc3\xb3 f\xc3\xa8rtil dels Bhatti per expandir la terra cultibable. Tamb\xc3\xa9 va encoratjar l'arribada de colons, inclosos agricultors i jagirdars per poblar el delta. Es van nomenar suf\xc3\xads per exercir el c\xc3\xa0rrec de cap dels poblats. L'emperador Akbar va readaptar el calendari bengal\xc3\xad per millorar les collites i la recol\xc2\xb7lecci\xc3\xb3 d'impostos. Gr\xc3\xa0cies a aquestes mesures la regi\xc3\xb3 es va convertir en la productora de gra m\xc3\xa9s important del subcontinent._NEWLINE_Els l\xc3\xadders suf\xc3\xads locals combinaven pr\xc3\xa0ctiques culturals isl\xc3\xa0miques i bengal\xc3\xads, desenvolupant el qu\xc3\xa8 m\xc3\xa9s tard seria la societat musulmana-bengal\xc3\xad.\n_START_SECTION_\nImmigraci\xc3\xb3\n_START_PARAGRAPH_\nHi va haver un influx important de migrants provinents de l'Imperi saf\xc3\xa0vida amb destinaci\xc3\xb3 a Bengala durant el per\xc3\xadode mogol. Els funcionaris perses i els comandants militars eren allistats pel govern mogol a Bengala. Una comunitat arm\xc3\xa8nia es va establir a Dhaka, controlant amb el temps el comer\xc3\xa7 t\xc3\xa8xtil de la ciutat, pagant un impost del 3.5%.\n_START_SECTION_\nEconomia i comer\xc3\xa7\n_START_PARAGRAPH_\nLa Subah de Bengala va representar l'economia regional m\xc3\xa9s important de l'imperi mogol. Va ser descrita com el parad\xc3\xads de les nacions. El 50% del producte de consum dom\xc3\xa8stic de l'imperi es produ\xc3\xafa a Bengala. La regi\xc3\xb3 exportava gra, teixits de mussolina i seda, licors i vins, sal, ornaments, fruites, metalls i perles. Les companyies europees hi van establir diversos enclavaments comercials, a Bengala, en el transcurs dels segles XVII i XVIII. Dhaka era la ciutat m\xc3\xa9s gran de la Bengala mogol, aix\xc3\xad com la capital comercial de l'Imperi. Chittagong era el port mar\xc3\xadtim m\xc3\xa9s gran, amb rutes comercials mar\xc3\xadtimes que el connectaven amb Arakan, Ayodhya, Balasore, Aceh, Malaca, Johore, Bantam, Makassar, Ceylon, Bandar Abbas, La Meca, Jiddah, B\xc3\xa0ssora, Aden, Masqat, Mokha i les Maldives."